
VÉLEMÉNY
Az Állampolgári Jogi, Bel- és Igazságügyi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:
1.tudomásul veszi, hogy az Európai Ügyészség (EPPO) munkaterhelése következetesen nő: 2024-ben az aktív nyomozások száma elérte a 2666-ot, amelyeknek közel 30%-a határokon átnyúló dimenzióval rendelkezett, valamint azt is, hogy a delegált európai ügyészek által elért vádemelési arány (47%) és a vagyonieszköz-befagyasztások száma jelentős mértékben megnőtt;
2.	megjegyzi, hogy 2024-ben az EPPO 6547 bűnügyi bejelentést dolgozott fel, ami 2023-hoz képest 56%-os növekedést jelent, és ami főként a magánfelektől (85%-kal több) és a nemzeti hatóságoktól (12%-kal több) érkező bejelentések számának jelentős növekedéséből ered, ami azt mutatja, hogy javult az Unió pénzügyi érdekeit sértő csalások felderítése a részt vevő tagállamokban, illetve a nyilvánosság jobban tisztában van az Európai Ügyészség szerepével; 
3.	rámutat a határokon átnyúló héa-csalással kapcsolatos ügyek növekvő számára, ezek az EPPO-ügyekben a becsült károk több mint felét teszik ki; megjegyzi továbbá, hogy jelentősen nőtt a Next Generation EU finanszírozásának végrehajtásával kapcsolatos vizsgálatok száma (25%-os növekedés); 
4. 	hangsúlyozza, hogy az uniós költségvetés elleni csalással és egyéb bűncselekményekkel kapcsolatos vizsgálatok túlnyomó többségét továbbra is megnehezítik az eltérő nemzeti jogszabályok és a tagállamok eltérő jogérvényesítési erőfeszítései;
5.	hangsúlyozza, hogy az EPPO munkaterhelését jelentősen alábecsülték az eredeti költségvetési keretben, így a hivatal strukturálisan alulfinanszírozott maradt, és személyzete sem elégséges; hangsúlyozza, hogy a vizsgálatok növekvő volumene nem irányítható megfelelő személyzet és erőforrások nélkül, annak biztosítása érdekében, hogy a finanszírozást erősebb elszámoltathatósági mechanizmusok és időszakos teljesítmény-felülvizsgálatok kísérjék az uniós adófizetők pénzének hatékony felhasználása érdekében; felhívja a Bizottságot, hogy működjön együtt az EPPO-val, és készítsen naprakész értékelést ez utóbbi szükségleteiről, tekintettel a következő többéves pénzügyi keretre, amelynek figyelembe kell vennie az EPPO területi hatáskörének Svédországra és Lengyelországra való kiterjesztését is; emlékeztet arra, hogy az EPPO egyike azon kevés uniós szerveknek, amelyek az EU pénzügyi érdekeinek védelmével összefüggésben forrásokat szereznek az uniós költségvetés számára;
6.	hangsúlyozza, hogy az Europolt, az Eurojustot, az OLAF-ot és az EPPO-t szabályozó jogszabályi keret felülvizsgálatának lehetőséget kell kínálnia arra, hogy a közös célkitűzések megvalósításának hatékonysága maximális legyen, különösen a csalás, a pénzügyi bűncselekmények, a korrupció és az EU pénzügyi érdekeit érintő egyéb bűncselekmények elleni küzdelem terén, ugyanakkor pedig el kell kerülnie az erőfeszítések megkettőzését; kiemeli, hogy a más uniós ügynökségekkel, például az Europollal, az Eurojusttal és az OLAF-fal folytatott szorosabb operatív együttműködés és közös elemzési kapacitások jelentős méretgazdaságosságot eredményezhetnek és javíthatják az általános hatékonyságot; felhívja az EPPO-t, hogy alakítson ki szilárd együttműködést más ügynökségekkel, amelyek vele közös célokat követnek, és nagy lehetőségeket kínálnak a komplementaritásra; e tekintetben rámutat különösen az újonnan létrehozott Pénzmosás Elleni Hatóságra (AMLA) és a jövőbeli Európai Vámhatóságra; hangsúlyozza, hogy a csalás és a pénzügyi bűncselekmények hatékony felderítése az EU csalás elleni architektúrájának valamennyi szereplője közötti valódi, adatvezérelt együttműködéstől és információmegosztástól függ; hangsúlyozza, hogy ennek az együttműködésnek az adatvédelmi szabályokkal és az eljárási biztosítékokkal teljes összhangban kell működnie;
7.	emlékeztet a Bizottság azon kötelezettségvállalására, hogy felgyorsítja az EPPO megbízatásának felülvizsgálatát, és elvárja, hogy egy ilyen felülvizsgálat az EPPO hatáskörének esetleges kiterjesztéséhez vezessen; hangsúlyozza ismételt felhívásait, hogy az EPPO joghatósága terjedjen ki a súlyos bűncselekmények egyéb területeire is, mint például az európai uniós szankciók megsértésére; de hangsúlyozza, hogy ezt a kiterjesztést teljes körű hatásvizsgálatnak, valamint az operatív hatékonyság biztosítása érdekében elegendő költségvetési és emberi erőforrásnak kell megelőznie;
8.	elismeri, hogy az EPPO-nak – a megfelelő erőforrásokkal – autonóm digitális rendszereket kell kifejlesztenie az újonnan megjelenő kifinomult digitális technológiákat alkalmazó, egyre összetettebb, határokon átnyúló pénzügyi bűncselekmények kezelésére; aggodalmát fejezi ki az ügyviteli rendszer fejlesztésének késedelmei miatt; megjegyzi, hogy az Európai Ügyészség a nyomozások során, különösen az összetett pénzügyi, szervezett bűnözési és pénzmosási ügyekben jelentős mennyiségű adatot gyűjt, amelyeket a belső elemzési kapacitás hiánya miatt továbbra sem használnak fel kellő mértékben; üdvözli az EPPO kiberbiztonsági stratégiájának és kiberbiztonsági keretének elfogadását, és felszólít annak gyors és átfogó végrehajtására. ösztönzi az EPPO-t, hogy digitális átalakulása során kezelje prioritásként az interoperabilitást és az adatbiztonságot, biztosítva az Europol és az Eurojust rendszereivel való kompatibilitást az alapvető jogok védelme mellett;
9.	sürgeti azokat a tagállamokat, amelyek még nem csatlakoztak az EPPO-hoz, hogy ezt haladéktalanul tegyék meg egy valóban páneurópai büntető igazságszolgáltatási rendszer biztosítása érdekében, amely képes megvédeni az Unió pénzügyi érdekeit, és hatékonyan reagálni a határokon átnyúló szervezett bűnözésre és a korrupcióra; hangsúlyozza, hogy a részvétel elmaradásából eredő széttöredezettség aláássa az EU igazságügyi architektúrájának koherenciáját és hatékonyságát, és hogy valamennyi tagállam teljes körű részvétele jelentősen erősítené az Unió azon képességét, hogy felderítse, kivizsgálja és büntetőeljárás alá vonja az uniós költségvetést érintő súlyos bűncselekményeket; emlékeztet arra, hogy az Európai Ügyészségben való részvétel az Unió közös igazságügyi és csalás elleni architektúrájának sarokköve, amely biztosítja az EU pénzügyi érdekeinek és intézményei integritásának hatékony védelmét; kéri, hogy az uniós csatlakozási folyamat részeként valamennyi jövőbeli tagállamtól követeljék meg az EPPO-ban való részvételt az elszámoltathatóság, az igazságügyi együttműködés és a végrehajtás Unió-szerte egységes szintjének biztosítása érdekében;
10.	hangsúlyozza, hogy folyamatos és strukturált párbeszédet kell folytatni az EPPO-ban már részt vevő tagállamokkal a jogállamiság megsértése és a korrupció elleni küzdelem terén előttük álló gyakorlati kihívások kezelése érdekében; felhívja az Európai Bizottságot, hogy támogassa ezeket a tagállamokat az éves jogállamisági jelentésekben foglalt ajánlások konkrét végrehajtásában, és biztosítsa, hogy az EPPO keretei között levont tanulságok hozzájáruljanak az igazságszolgáltatás integritásának és elszámoltathatóságának erősebb és koherensebb uniós megközelítéséhez.

[bookmark: FootprintPageAD]MELLÉKLET: NYILATKOZAT AZ ÉSZREVÉTELEKRŐL
<FootprintIntro>Az eljárási szabályzat I. melléklete 8. cikkének megfelelően a vélemény előadója kijelenti, hogy véleményébe olyan észrevételeket foglalt bele, amelyeket a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó alábbi érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – alábbi képviselőitől kapott az eljárás tárgyához kapcsolódó kérdésekben a vélemény elkészítése során annak bizottsági ülésen történő elfogadásáig:</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

	1. . A kötelező átláthatósági nyilvántartásról szóló intézményközi megállapodás hatálya alá tartozó érdekképviselők

A fenti felsorolás a vélemény előadója kizárólagos felelősségi körében készült.

